Parlement ontbind op 20 Maart vir verkiesing | Netwerk24
Parlement ontbind op 20 Maart vir verkiesing
Deur Philda Essop 21 Februarie 2019 18:00
LP's sal sowat sewe weke lank hul volle aandag aan hul onderskeie politieke partye se verkiesingsveldtogte kan gee om stemme vir die Mei-verkiesing te werf.
Die Nasionale Vergadering (NV) het Donderdag oorweldigend ten gunste van 'n mosie deur Jackson Mthembu, ANC-hoofsweep, gestem dat die parlement op 20 Maart moet ontbind.
Dit sal plaasvind kragtens die Grondwet en hou verband met die ontbinding van die NV voor die verstryking van sy termyn.
Pres. Cyril Ramaphosa het in sy staatsrede aangekondig dat die nasionale en provinsiale verkiesings op 8 Mei plaasvind.
Die ANC in die parlement wys in 'n verklaring daarop dat die huidige parlementêre termyn op 21 Mei 2014 begin het, wat beteken dat sy termyn van vyf jaar op 20 Mei vanjaar verstryk. Die verkiesingsdatum van 8 Mei is dus binne die vyfjaartermyn.
"Die parlement moet dus ontbind word omdat die verkiesing nie mag plaasvind terwyl die huidige parlementêre proses steeds in sessie is nie," lui die verklaring.
Ingevolge die mosie wat aanvaar is, sal die wetsontwerpe en sake wat tans voor die parlement dien, nie verval wanneer die parlement ontbind nie. Die beteken dat die werk van die NV sal voortduur totdat dit op 20 Maart ontbind.
Die ontbinding van die parlement word ook genoodsaak deur die proklamasie van die verkiesing wat geskeduleer is om op 26 Februarie plaas te vind.
Die proklamasie is die amptelike publikasie van die verkiesingsdatum in die Staatskoerant wat die rooster vir die verkiesing en sy verwante kiesprosesse aan die gang sit.
Dié prosesse van die Verkiesingskommissie (OVK) sluit onder meer in die datums wanneer die kieserslyste sluit, die sperdatum waarteen politieke partye hul kandidatelyste by die OVK moet indien, die sertifisering van die kieserslyste en die opening van aansoeke vir spesiale stemme. Dié rooster sal met politieke partye bespreek word en dadelik gepubliseer word ná afloop van die proklamasie van die verkiesing.
Kiesers kan hulle gedurende kantoorure by hul plaaslike OVK-kantoor, wat gewoonlik by die munisipale kantoor geleë is, registreer. 'n Lys van die kantore is beskikbaar by www.elections.org.za of by die OVK se kontaksentrum se inbelnommer, 0800 11 8000.